इसी पृष्ठभूमि में दिल्ली विश्वविद्यालय की प्रोफ़ेसर नंदिनी सुंदर और जवाहर लाल नेहरू विश्वविद्यालय के प्रोफ़ेसर अर्चना प्रसाद सहित छः लोगों पर स्थानीय पुलिस ने बस्तर के एक ग्रामीण की हत्या का मुकदमा दर्ज किया है। बस्तर के दरभा क्षेत्र के ग्राम नामा में शुक्रवार की रात संदिग्ध लोगों ने सामनाथ बघेल की हत्या कर दी थी। पुलिस के एक अधिकारी के अनुसार, “सामनाथ बघेल की पत्नी की शिकायत पर तोंगपाल थाने में प्रोफ़ेसर नंदिनी सुन्दर, प्रोफ़ेसर अर्चना प्रसाद, सीपीएम नेता संजय पराते, विनीत तिवारी, मंजू कवासी और मंगल राम कर्मा के ख़िलाफ़ 302, 120बी, 147, 148, 149 ,452 और 25, 27 आर्म्स एक्ट के तहत अपराध दर्ज किया गया है.” गौरतलब है कि सामनाथ बघेल ने अपने गांव के लोगों के साथ मिलकर माओवादियों के ख़िलाफ़ टंगिया ग्रुप बनाया था। नंदिनी सुंदर ने फॉरवर्ड प्रेस को बताया कि’ यह मुकदमा पुलिस की बौखलाहट का परिणाम है.’ वहीं संजय पराते का कहना है कि पुलिस बस्तर में शोषण के खिलाफ आवाज उठाने वालों को दबाने के प्रयास में झूठे मुकदमे दर्ज कर रही है।